Ar nužmogėjęs tik Lietuvos Aukščiausiojo Teismo teisėjas Donatas Šernas, ar degraduoja visa Lietuvos teismų sistema 
	Dauguma tiesiogiai susidūrusių  su Lietuvos teismais pagrįstai konstatuoja, kad vis mažiau teismų sistemoje lieka teisėjų, vykdančių teisingumą ir gerbiančių įstatymus.  Žymi dalis  teisėjų kėdėse sėdinčių individų  yra ne teisėjai, o asmenys, siekiantys savanaudiškai pasinaudoti valstybės institucinėmis galiomis ir imantys algą ne už valstybės patikėtų funkcijų atlikimą, o už apsimetinėjimą neįgaliais, aiškinant ir taikant Konstituciją bei kitus įstatymus.  Tokiu teisėjo vardą žeminančiu asmeniu, nepripažįstančiu konstitucinės teisėjo pareigos vykdyti teisingumą ir klausyti tik įstatymo (Konstitucijos 109 str.), turiu pagrindą  laikyti teisėją Donatą Šerną. Šis teisėju tituluojamas pilietis nesąžiningai apsimetinėja intelektualiai neįgaliu ir be skrupulų spjauna į  teisėjo priesaiką, kurią priimdamas pasižadėjo būti  ištikimas Lietuvos Respublikai ir vykdyti teisingumą tik pagal įstatymą (Konstitucijos 112 str. 6 dalis). Ko iš tokio piliečio, kuris duotą priesaiką laiko tik procedūriniu ritualu, galima tikėtis grėsmių Tėvynei atveju?
	Skaitytojams gali kilti klausimas, kodėl kritikos taikiniu pasirinkau vieną teisėją, kai apeliacinėje ir kasacinėje instancijose sprendimai ar nutartys pagal proceso normas  priiminėjamos kolegialiai. Atsakydamas į šį klausimą, noriu  paaiškinti, kad pagal mano  turimą informaciją, nagrinėjant bylas rašytinio proceso  tvarka, dažni atvejai, kai teisėjas, kuris yra teisėjų kolegijos pranešėjas arba teisėjų atrankos kolegijos pirmininkas, su savo padėjėjais parengia procesinį dokumentą, o kiti teisėjų kolegijos nariai formaliai jį pasirašo, dažnai nežinodami bylos esmės. Viešai reikšdamas kritiką teisėjui, turiu būti tikras, kad jis sąmoningai gina korupcinę praktiką teisėsaugoje. Nagrinėjamo ginčo atveju teisėjas D. Šernas vienu atveju to paties ginčo byloje buvo teisėjų kolegijos pranešėjas (Lietuvos apeliacinio teismo 2010-04-06 sprendimas civ. byloje Nr. 2A-30/2010), kitu atveju – teisėjų atrankos kolegijos pirmininkas (Lietuvos Aukščiausiojo Teismo 2026-06-03 nutartis civ. byloje Nr. DOK-1850), todėl man nekyla abejonių, kad jis abiem  atvejais tyčia ir sąmoningai elgėsi priešingai valstybėje nustatytai konstitucinei tvarkai.
	Reikia pažymėti, kad teisėjo D. Šerno piktybišką elgesį mano atžvilgiu patyriau ne dėl kokių nors  padarytų nusižengimų, o dėl altruistinio apsisprendimo savo santaupomis prisidėti prie valstybinių institucijų inicijuoto objekto viešiesiems interesams tenkinti kūrimo. Buvo taip, kad 2004 metais su istoriniu paveldu susijusios viešojo sektoriaus institucijos pradėjo ruoštis Lietuvos vardo paminėjimo tūkstantmečiui. Trakų istorinio nacionalinio parko (toliau – TINP) direkcijos ir Trakų rajono savivaldybės atstovai, žinodami, kad aš  TINP teritorijoje nuosavybės teise  turiu mažavertį nekilnojamąjį turtą (siurblinę) ir ruošiuosi vandenvietės rekonstrukcijai, paprašė manęs greta  vandenvietės įrenginių savo santaupomis ir ES struktūrinių fondų lėšomis  įrengti TINP planavimo schemoje pažymėtą  pažintinio turizmo objektą – apžvalgos aikštelę. Be to, apžvalgos aikštelės lankomumui  padidinti TINP direkcija išreiškė pageidavimą greta apžvalgos aikštelės įkurti LDK Valdovo XIV – XVI a. žvėryno simbolinę miniatiūrą. Kad investicija į viešiesiems interesams tenkinti skirtus objektus palaipsniui atsipirktų, man, kaip turinčiam patirties organizuojant vaikų vasaros užimtumą, buvo pasiūlyta nuomojamame 3 ha žemės sklype, įgyvendinant rekonstruojamos vandenvietės  ir turistinės paskirties bei istorinės atminties sprendinius,  įsirengti  pajamas generuojantį objektą – vaikų vasaros stovyklavietę. Tai reiškia, kad daugiafunkcinio objekto atsiradimą inicijavo valstybės ir savivaldybės institucijos, kurios tai įformino pasirašydamos su manimi 2004-07-09 partnerystės sutartį. Pagal minėtą sutartį aš elgiausi gana pilietiškai, asmeninėmis santaupomis daugiau kaip 3 milijonų litų suma prisidėdamas prie planuotos dovanos Lietuvai, įamžinant jai istoriškai svarbią datą. Visas sumanymas būtų galėjęs sėkmingai realizuotis,  jeigu nebūtų buvę tuomet V. Uspaskicho vadovaujamos ministerijos atstovės reikalavimo dalį skiriamų ES struktūrinių fondų lėšų skirti  „otkatams“. Man nesutikus pavogti  ir atiduoti dalį europinių lėšų, šį objektą finansuoti ES struktūrinių fondų lėšomis buvo atsisakyta. Esant tokiai situacijai, ėmiausi alternatyvaus finansavimo šaltinio paieškų, kuriamam objektui užbaigti. 
Žinia, kad privačiomis lėšomis finansuojamas objektas viešiesiems interesams tenkinti, pasiekė tuometinį Vilniaus apygardos vyriausiąjį prokurorą. Prokuratūroje dirbantys kolegos 2006 m. pabaigoje mane informavo, kad vyriausiojo prokuroro pavedimu renkami duomenys apie mano finansuojamą statybą, bandant rasti kokių nors pažeidimų. Kadangi nuolatinę statybų kontrolę be samdomo techninės priežiūros specialisto vykdė ir sutarties partneriai (TINP direkcija bei Trakų savivaldybė), buvau ramus, kad jokių statybos pažeidimų nebus rasta. Ir visgi daugiau kaip po pusės metų (2007-07-25) teismą pasiekė prokuratūros ieškinys, kuriame teigiama, kad valstybės viešieji subjektai pažeidė viešąjį interesą, išduodami leidimą statyti objektą viešiesiems interesams tenkinti. Kadangi prokuratūros  ieškinys buvo grindžiamas absurdiškomis prielaidomis ir paduotas praleidus senaties terminą, Vilniaus apygardos teismas ieškinį atmetė. Teismui atmetus prokuratūros ieškinį, pokalbio su prokuroru metu man buvo pareikšta, kad privačiomis lėšomis finansuoti visuomeninės paskirties objektą gali tik tas, kuris turi daug laisvų lėšų. Iš tokios užuominos ir prokuroro kūno kalbos supratau, kad jis galvoja, jog aš investavau tik dalį savo santaupų, todėl dar galiu jomis pasidalinti, jeigu noriu, kad teismo sprendimas nebūtų apskųstas apeliaciniam teismui. Kadangi dalintis nebuvo nei ką, nei dėl ko, prokuratūra pirmosios instancijos teismo sprendimą apskundė.
 Lietuvos apeliacinis teismas (teisėjų kolegijos pranešėju buvo paskirtas teisėjas D. Šernas) panaikino pirmosios instancijos teismo sprendimą ir prokuratūros ieškinį tenkino. Tokį teismo sprendimą turiu pagrindo laikyti teisėjo Donato Šerno kerštu už neduotą teisėsaugos pareigūnui kyšį, kadangi teisėjas, būdamas sveiko proto, negalėjo nesuprasti, kad  prokuratūros ieškinys, nukreiptas prieš valstybinių institucijų siekį sukurti proginį  viešiesiems interesams tenkinti skirtą objektą, finansuojamą privačiomis lėšomis, yra paduotas korupciniais motyvais. Tai akivaizdžiai patvirtina esminiai prokuratūros ieškinio trūkumai.  Jeigu būtų realių pažeidimų, tai  prokuratūros ieškinys nebūtų toks ydingas: nenurodytas joks realus įstatymo pažeidimas, neįvardintas nė vienas pažeidėjas,  nenurodytas   kieno nors kaltės bei atsakomybės laipsnis.  Pažymėtina, kad ieškinyje, neigiant statybos leidimo teisėtumą,  buvo pateiktos tik dvi visiškai absurdiškos prielaidos:   negalima kurti daiktų, kol nėra jų teisinių sąvokų ir „statomas (...) regyklos pastatas nėra į žemę besiremiantis statinys“, kas reiškia, jog statybvietėje  aptikta vieta, kur neveikia Žemės traukos jėga. Ar profesionaliam ir sąžiningam teisėjui tokie pramanai ieškinyje galėtų būti pretekstu jiems pritarti? Tačiau mūsų „herojus“, gindamas prokuroro korupcinius interesus, nepaneigė prokuroro prielaidos, kad statybvietėje yra vieta, kur neveikia gravitacijos jėga. Maža to, prokuratūros ieškinyje nebuvo nurodytas net reikalavimas likviduoti neva neteisėtos statybos padarinius.  Todėl toks ieškinys laikytinas niekiniu, nes juo nesiekta atkurti teisinę taiką, kas pagal  Civilinio proceso kodekso 2 straipsnį yra laikoma   civilinio proceso tikslu. 
Po tokio prokuratūros ieškinio „palaiminimo“ apeliacinio teismo sprendimu prasidėjo daugiaprasmis situacijos vertinimas. 2013 metais teismas įpareigojo mane nugriauti visus statinius ir įrenginius savo lėšomis. Kadangi objektas kurtas valstybinių institucijų iniciatyva pagal valstybės išduotą leidimą,  partnerystės sutarties su viešojo sektoriaus įstaigomis pagrindais, su tokiu pirmosios instancijos teismo sprendimu negalėjau sutikti.  
Matyt tuo metu Lietuvoje ėmė tirštėti korupcinis „smogas“, kad teismai pasirinko nelogišką teisminės praktikos kryptį. Prokuratūrai, o nuo 2010 m. spalio 1 dienos (pagal papildytą Statybos įstatymą) Valstybinei teritorijų planavimo ir statybos inspekcijai prie Aplinkos ministerijos (toliau – Inspekcija) reiškiant įtarimus dėl statybos leidimo galimai  neteisėto išdavimo, teismai atsakomybę krovė  ant statytojų. Tik kelioms peticijoms bylose prieš Lietuvą pasiekus Europos Žmogaus Teisių Teismą (toliau – EŽTT)  ir gavus šio teismo nurodymus, kad atsakomybės už valstybės institucijų padarytas klaidas negalima užkrauti ant privačių asmenų pečių, Lietuvos Aukščiausiasis Teismas (toliau – LAT) 2018 metais atnaujino procesą mano byloje ir įpareigojo pirmosios instancijos teismą, nagrinėjant bylą pakartotinai, nustatyti kaltus asmenis dėl statybą leidusių dokumentų išdavimo. 
Deja, pakartotinai nagrinėjant  bylą ir visoms bylos šalims matant, kad šiuo atveju leidimai statybai išduoti valstybės nustatyta tvarka, teismas be jokio pagrindo priėmė sprendimą naikinti mano lėšomis sukurtą turtą. Teismas tuo pačiu sprendė ir griovimo išlaidų paskirstymą. Be jokio logiško pagrindo  išlaidos visoms bylos šalims buvo padalintos procentinėmis dalimis. Tarp skolininkų pateko ir ieškovė Inspekcija, į bylą įstojusi vietoje prokuroro, ir aš kaip statytojas, tarsi būčiau ne statybos leidimo gavėjas, o leidimą išdavusi valstybinė institucija.  Matydama tokį teisinį nihilizmą, LAT teisėjų kolegija 2021 metais dar kartą atnaujino procesą ir panaikino apskųstus teismo aktus bei pripažino netekusiais teisinės galios visus šioje byloje priimtus teismų sprendimus (nutartis), įpareigodama pirmąją teismo instanciją šiame ginče priimti naują sprendimą. Apylinkės teismas tokios LAT nutarties pagrindu bylą nutraukė.  Nors įstatymas nustato kad nutraukta vykdomoji byla negali būti pradedama iš naujo  (CPK 629 str. 3 dalis), Inspekcija paprašė, o apylinkės teismas išdavė vykdomąjį raštą pagal LAT pripažintus teisinės galios netekusius sprendimus (nutartis). Taip vėl paleistas „buldozeris“ daugiau kaip milijono eurų vertės turtui sunaikinti, kartu  sunaikinant ir daugiau kaip 250 kv. m požemines patalpas, tinkamas saugiai priedangai.
Inspekcija, užsakiusi statinių griovimo ir statybvietės sutvarkymo sąmatą, nusiteikė iš biudžeto gauti daugiau kaip ketvirtį milijono eurų kokybiškai  sukurtam mano turtui sunaikinti. Iki šiol griovimo darbai nepradėti, nes čia yra vienintelis mano gyvenamasis būstas, dėl ko, matyt, vengiama atsikratyti manęs, užverčiant buldozeriu.  Tais ar kitais motyvais Inspekcija ieškiniu kreipėsi į teismą, kad aš būčiau įpareigotas per du mėnesius išsikelti iš savo namų su visu man priklausančiu turtu. Pirmoji ir apeliacinė teismo instancijos Inspekcijos prašymą tenkino be jokių išlygų. Tačiau dėl to, kad aš neturiu jokių santaupų, jokio žemės sklypo, jokio pastato ar jo dalies už šios statybvietės, iš kurios turėčiau išsikelti, ribų, akivaizdu, kad toks teismo įpareigojimas nėra įvykdomas. Negaliu gi aš savo namų apyvokos daiktus bandyti sunešti, pavyzdžiui, į Vilniaus regiono apylinkės teismo Trakų rūmų kiemą, nors toks mano elgesys pagal teismo sprendimą būtų teisėtas. 
Detaliai išdėstęs svarbiausias aplinkybes ir teisinius argumentus, kreipiausi į Kasacinį teismą. LAT atrankos kolegijoje supratus, kad faktiniai ir teisiniai pagrindai  šiai bylai nutraukti yra nepaneigiami, teisėjo  Donato Šerno vadovaujamos kolegijos teisėjai nutarė nenagrinėti  kasacinio skundo , taip atribodami LAT nuo konstitucinės pareigos vykdyti teisingumą. Nors LR Konstitucija įsakmiai nustato, kad teisėjai, nagrinėdami bylas, „klauso tik įstatymo“ (Konstitucijos 109 str. 3 dalis), o konstitucinė norma, reglamentuojanti teisėjo priesaikos esminę sąlygą, nurodo, kad asmuo, paskirtas teisėju, prisiekia „vykdyti teisingumą tik pagal įstatymą“ (Konstitucijos 112 str. 6 dalis), LAT atrankos kolegija prasimanė, jog kažkas jai neleidžia laikytis Konstitucijos. Pagal tokią susigalvotą tinginio filosofiją  LAT atrankos kolegijos nutartyje rašoma:                          „kasacija leidžiama ne teisės klausimais apskirtai, bet siekiant, kad kasaciniame teisme būtų nagrinėjamos tik tokios bylos, kuriose keliamų teisės problemų išsprendimas būtų reikšmingas vienodam teisės aiškinimui.“ Toks absurdiškas nutarties teiginys veda prie to, kad privalu vadovautis ne Konstitucija, o kažkieno „reikšmingu“ aiškinimu, kuris analogiškais atvejais gali būti ir nevienodas (matyt, priklausomai nuo kasatoriaus apsukrumo). Toks ciniškas LAT atsisakymas atkurti teisinę taiką, paliekant galioti akivaizdžiai antikonstitucinius teismų aktus, tiesiogiai prieštarauja Konstitucijos 7 straipsnio 1 daliai, kurioje nustatyta, jog negalioja joks aktas priešingas Konstitucijai.
Suprantama,  kad suamžėjusio ir pasiligojusio žmogaus, kuris nepažeidė jokio įstatymo ir savo santaupas skyrė bendruomeninėms reikmėms, o ne kyšio davimui, išmetimas iš namų į nebūtį tikrai nėra  reikšmingas teisėjo Donato Šerno šeimos gerovei. Tačiau niekaip negaliu suprasti, kaip  galima taip neturėti jokios profesinės savigarbos ir atsakomybės jausmo valstybės vardu priiminėti ir skelbti su tiesa, teise ir paprastu žmoniškumu  nederantį  teismo aktą.
Įdomu, kaip   tokį teisėjo nužmogėjimą vertina Lietuvos Aukščiausiojo Teismo Pirmininkė  daktarė Danguolė Bublienė ir LAT Civilinių bylų skyriaus pirmininkas?
 Jonas Ivoška





